**… sz. napirend**

Előterjesztve: Közoktatási, Közművelődési, Sport Egészségügyi, Szociális és Lakásügyi Bizottság

**E L Ő T E R J E S Z T É S**

**a Képviselő-testület 2022. március 31-i rendes ülésére**

**Tárgy:** Javaslat intézmények átszervezésére

**Készítette:** Ötvös Zoltán

intézményirányítási osztályvezető s.k.

**Egyeztetve:**  Vargáné Luketics Gabriella

humánszolgáltatási igazgató s.k.

**Látta**: ……………………………

dr. Szalai Tibor

jegyző

……………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A nemzeti köznevelésről szóló 2011. évi CXC. törvény (továbbiakban köznevelési törvény) 8. § (2) bekezdése értelmében 2015 szeptemberétől a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.

Az Országgyűlés a köznevelési törvény elfogadásával 2011. végén ugyan viszonylag hosszú, a 2014/2015-ös nevelési év elejéig terjedő, ám a hazai óvodai ellátás tényleges helyzetére tekintettel még így is irreális felkészülési idővel vezette be a hároméves kortól kötelező óvodai nevelést.

A fentiek ismeretében volt ideje az óvodai ellátást kötelezően biztosító fenntartónak az óvodai férőhelyek bővítésére.

Kerületünk az óvodai hálózatát 2013 szeptemberétől közel 500 férőhellyel tudta bővíteni:

* a Hajnalcsillag Óvoda épületének visszavételével – Labanc u. 2. sz. – 100 férőhely,
* a Völgy u. 1. sz. alatt lévő – régebben a Magyar Rádió és Televízió óvodájaként működő és hosszú ideje üresen álló – intézmény bérbevételével 300 férőhely,
* a Virág árok óvoda tornaszobájának átalakításával 30 férőhely.

2015-ben került átadásra a Szemlőhegy utcai óvoda új épülete, mely további 100 férőhely bővítést jelentett.

A fenti férőhely növekedések lehetővé tették, hogy 2015 szeptemberében Önkormányzatunk eleget tudott tenni és azóta is eleget tesz jogszabályi kötelezettségének valamennyi óvodaköteles gyermek részére férőhelyet tudott/tud biztosítani elsősorban a lakhely szerinti intézményben, de legtöbb esetben a szülői kívánságot is teljesíteni tudja.

2019 januárjában a Kadarka utcai épület átadásával további 100 férőhely került átadásra.

A következő években a gyermeklétszám csökkenésével az egy csoportra jutó létszám optimálissá vált, a 28-29-es átlag létszám 23-24 főre csökkent. Azonban az elmúlt három évben a gyermeklétszám további csökkenése következtében csoportok megszűntetésére/szüneteltetésére is sor került. Így a 2018. évi 95-ös csoportszám, 2019-ben 93-ra, 2020-ra 88-ra csökkent és a jelenlegi nevelési évben pedig 80 csoport működik, a gyermeklétszám 2200 főről 1717 főre csökkent.

A csoportok csökkenése egy-egy óvodát érintett, volt ahol a szükség férőhely szűnt meg, volt ahol a tornaszoba átalakításával működő csoport megszűnésével ismét visszakapta eredeti funkcióját. A felszabaduló csoportokat a vezetők fejlesztő, logopédiai foglalkozásokra tudják használni.

A legnagyobb alapterületű és legnagyobb létszámmal működő 2013-ban alapított Völgy Utcai Ökumenikus Óvodánk kihasználtsága vált aggasztóvá. Az eredetileg 10 csoportra épült 300 férőhelyes óvoda, első éveiben 9, majd 7, 5 és 6 csoporttal és jelenleg 4 csoporttal működik, 77 gyermek óvodai ellátását biztosítja. A kihasználtsága nem csak a gyermeklétszám adta csökkenésből adódik, hanem a specialitásából fakadóan is. A kerületben működő egyházi intézmények az elmúlt időszakban férőhelyeket bővítettek, így azok a szülők, aki egyházi óvodai nevelést igényelnek, a gyermeküket ezekbe az intézményekbe íratják be.

Mára 6 üres csoportja van az intézménynek. Az óvoda az 1970-es évek elején épült, de a csoportszobák nagysága, a kiszolgáló helyiségek a mai szabványoknak is megfelelnek. Valamennyi 80 m2-es csoportszobához gyermeköltöző, mosdó, zuhanyozó tartozik. Lelátóval rendelkező tornaterem, gépészettel felszerelt konyha, mosókonyha és sok-sok, minden funkcióra alkalmas kisebb (15-20 m2) helyiség található.

A csoportszobák mindegyike felszerelt, a beépített szekrényeken túl, 30 fős gyermeklétszámra asztalok, székek, ágyak és két váltás ágynemű, törölközők, textíliák találhatók.

Az épülethez tartozó kertet a felújítás során a korosztályoknak megfelelő korszerű udvari játékokkal szereltük fel.

Az intézmény két szinten helyezkedik el: a földszinti 5 csoporthoz terasz tartozik, az alsó szinten lévő további 5 csoportszoba pedig közvetlen kijárattal rendelkezik a kert felé.

Az épület eredetileg a Magyar Rádió és Televízió óvodája volt, 2013-ban Önkormányzatunk az akkor már üresen álló intézményt a Médiaszolgáltatást-támogató és Vagyonkezelő Alaptól bérbe vette, a szükséges felújításokat elvégezte.

A Kormány az 1243/2019.(IV.30.) határozatával döntött az ingatlannak a II. Kerületi Önkormányzat részére ingyenes tulajdonba adásáról.

A most már tulajdonunkban lévő intézmény üresen álló részét mindenképpen hasznosítani, használnunk kell.

Már két éve egyeztettünk a szomszédban működő Hűvösvölgyi Gesztenyéskert Óvoda és a Völgy Utcai Óvoda vezetőjével, a két intézmény egy telephelyen történő működtetéséről. A veszélyhelyzet azonban a gyakolati megvalósítást megakadályozta.

A Hűvösvölgyi Gesztenyéskert Óvoda eredetileg is óvodának épült. Földrajzi fekvése lehetővé tette, hogy a hidegkúti óvodák leterhelésének csökkentésére az épületben lévő két szolgálati lakás átalakításával szükség férőhelyeket biztosító csoportszobákat hoztunk létre. A gyermeklétszám csökkenése a hidegkúti intézményekben is jelentkezett és már ezekben sem okozott, okoz problémát az itt lakó gyermekek elhelyezése. Így a 2021/2022. nevelési évben a Gesztenyéskert Óvoda egyik szükség férőhelyet biztosító csoportja megszünt.

A Hűvösvölgyi Gesztenyéskert 1974-ben épült az akkori normák szerint 50 m2 alapterületűcsoportszobákkal (gyermekenként 2 m2), a kiszolgáló helyiségek is ilyen norma szerint készültek. Az óvoda minden igényt kielégítően van felszerelve. A kertje természetesen megfelel a gyermekek foglalkoztatásának, korosztályuknak megfelelő kerti játékokkal. Azonban az épület állaga előbb-utóbb teljes felújításra szorulna.

Ésszerűnek tűnik az, hogy a Hűvösvölgyi Gesztenyéskert Óvoda – önálló intézményként – a Völgy Utcai Ökumenikus Óvoda alsó szintjére költözzön. Már itt szükséges tisztázni azt, hogy az alsó szint nem alagsort - hanem a terepviszonyok miatt - a kerthez kapcsolódó alsó szintet jelent.

Az alsó szinten lévő 5 csoportszoba elegendő a jelenlegi 5 csoport működéséhez. Az intézményvezető, az óvodatitkár és a nevelői szoba pedig a földszinten lévő használaton kívüli

csoportszobából kialakítható. Az így átalakított helyiségek egyenkénti területe nagyobb a jelenlegi ilyen funkciót betöltő gesztenyéskerti intézményénél. Az intézménynek „szánt” épületrészhez kapcsolódón szertár, fejlesztő szoba is a rendelkezésükre fog áll.

Közösen kell használniuk a konyhát, aminek területe és felszereltsége 300 fő gyermek étkeztetésére készült, étellifttel lehet az alsó szinten lévő csoportokhoz eljuttatni az ételt.

Közös használatú lenne a tornaterem és az udvar is.

A két intézmény bejárata is közös lenne, a bejárattal közvetlenül szemben található lépcső, mely a lenti csoportokba visz. A lépcső egy 100 m2 -es aulába vezet, ahonnan a csoportokat lehet megközelíteni.

Az udvar és további helyiségek megosztását és használatát a két vezető egymással és a közösségükkel megbeszélve fogják eldönteni.

A két intézmény dolgozói létszámát az egy telephelyen történő működés nem változtatja. Az Önkormányzat 2022. évi költségvetésében elfogadott engedélyezett létszám és a hozzá biztosított forrás továbbra is a rendelkezésükre áll.

A kiürülő Hűvösvölgyi út 133. sz. épület ágazatban történő hasznosítására a későbbiekben teszünk javaslatot.

Jelen előterjesztésünket a két intézmény következő nevelési évtől történő működéséről, a tisztelt Képviselő-testület tájékozatására készítettük. Szeretnénk kikérni és megismerni a véleményüket, hogy ennek ismeretében készítsük elő a jogszabályban előírt szülői és intézményi közösségi véleményezést, majd ezek után a végleges döntésre terjesztenénk elő az „átszervezést”. A nemzeti köznevelésről szóló 2011. évi CXC törvény értelmében a fenntartónak adott év május utolsó munkanapjáig kell a döntését meghozni.

**H a t á r o z a t i j a v a s l a t**

A Képviselő-testület úgy dönt, hogy elfogadja a Hűvösvölgyi Gesztenyéskert Óvoda és a Völgy Utcai Ökumenikus Óvoda – két önálló intézményként – egy telephelyen történő működtetéséről szóló tájékoztatást.

Felkéri a Polgármestert, hogy a nemzeti köznevelésről szóló 2011. évi CXC. törvény 83. § (3) bekezdésében foglalt fenntartói döntéshez - a 83. § (4) bekezdésében előírtak szerint - kérje ki az intézményi közösségek és a szülői szervezetek véleményét. A két intézmény további működéséről szóló döntést terjessze a Képviselő-testület elé.

*A határozati javaslat elfogadása egyszerű többségű szavazati arányt igényel.*

**Felelős:** polgármester

**Határidő:** 2022. május 31.

**B u d a p e s t, 2022. március 21.**

**Kovács Márton**

alpolgármester s.k.